Tag: Dagstukkies - www.bybelkennis.co.za
Open 19:1-20:15 (fokus 19:11-21)
In 19:8 kry ons ŉ pragtige beeld wat vir ons vertel waarmee ons as gelowiges ons eintlik besig moet hou. Daar word vertel van die hemelse bruilof wat op pad is. En wie is die bruid? Niemand anders as die gelowiges self nie. Soos enige bruid moet die gelowiges sorg dat hulle op hulle beste lyk vir hulle bruidegom. Ja, hulle moet hulleself regmaak vir hulle hemelse Bruidegom, Jesus.
Dit was destyds die gebruik dat die meisie haar so mooi as moontlik moes maak vir haar troudag. Niks was belangriker nie. Die bure het gehelp en selfs van hulle eie mooi goeters gebring om om die meisie te hang. Sy moes net mooi lyk, al kos dit wat, want die bruidegom mag nie teleurgesteld wees nie!
Nou sê 19:8 verder dat gelowiges hulle eie “trourok” moet maak. Die “materiaal” waarvan hierdie “trourok” geweef moet word, is niks anders as die goeie dade van gelowiges nie. Ja, die Here wil hê dat ons onsself met goeie dade moet oortrek. Dit is die trourok waarvan Hy die meeste sal hou. Elke goeie daad wat ons doen is soos fyn garing wat ons in die trourok inweef, soos ŉ pêreltjie wat ons vaswerk, soos ŉ stukkie kant wat ons vleg. So, versier met “goddelike materiaal” wil Hy ons op ons troudag na Hom toe sien stap.
Moenie uit pêrels en kant raak nie. En swak garing gaan ook nie werk nie. Net jou beste is goed genoeg.
Open 18:1-24 (fokus 18:21-24)
God se finale straf is totaal. Nou is Hy nog geduldig, maar as die einde kom is daar geen genade meer nie. Dan kom spyt te laat, veral oor sonde.
Ons hou daarvan om van God se liefde te praat… van die God wat maar altyd met ope arms en ŉ breë glimlag op ons wag. En dit is reg – God se liefde is onbegryplik groot. Maar daar is ook ŉ ander sy; ŉ sy waarvan baie mense nie van wil hoor nie.
In 18:22-23 kry ons ŉ “foto” van hoe die stad Babilon lyk nadat God sy hand van woede daaroor laat gaan het. Babilon is natuurlik die beeld vir mense wat niks van God af wou weet nie. Dit is die mense wat dink dat hulle God nie nodig het nie, dat hulle geld, mag en rykdom vir hulle genoeg is. Dit is mense wat selfgenoegsaam geword het.
Daar bly niks oor nie… nie eers ŉ rietfluit om ŉ wysie op te speel of ŉ pop om vir ŉ baba te gee nie; ja, letterlik niks nie. God se vernietiging van mense wat hulle nie aan Hom steur nie, is totaal. Dit is so totaal omdat God Homself totaal aan hulle onttrek. Wat God nie vernietig nie, sal hulle buitendien in hulle eie sonde vernietig.
By die boodskap van God se liefde vir mense mag ons nooit vergeet dat daardie liefde ook grense en selfs ŉ einde het nie. Anderkant daardie grense is daar ook nie meer ‘n God van liefde wat jou kan help nie.
Moenie dat spyt te laat kom nie.